Skovfogeden har ofte oplevet, at folk sviner i skovene.

En kvinde fra Bredebro i Sønderjylland kan vente et besøg fra ordensmagten inden for den nærmeste fremtid, efter at der gentagne gange er blevet efterladt skrald i skoven i Løgumkloster.

Det skriver JydskeVestkysten.

Blandt de store mængder skrald, der ifølge skovfoged Torben Ravn fylder to-tre trailerlæs, var der både brugte bleer, byggeaffald og elektronik.

Fandt brev i barnevogn

Efter en måneds tid, hvor skovfogeden havde forsøgt at opklare, hvem der stod bag svineriet, faldt han pludselig over et brev i en barnevogn, der blev læsset af i skoven.

- Vi fandt en opgørelse fra RKI, hvor der stod en kvindes navn på. Den afleverede vi til politiet, der virkelig viste handlekraft, siger han.

Han havde ellers brugt den seneste tid på at holde øje med biler, der nærmede sig området i skoven, der ligger cirka 20-30 meter fra en større vej.

Med i overvejelserne var også at anskaffe sig et videokamera for at fange synderne. Men det endte altså med, at kvinden afslørede sig selv.

Tilfreds med politiets arbejde

Torben Ravn gætter på, at kvinden har smidt skraldet i skoven for at spare tid.

- Det kan have noget med åbningstider at gøre, og så slipper man jo for at sortere skraldet, hvis man bare smider det i skoven.

Han er meget tilfreds med, at man fik opklaret, hvem der stod bag svineriet.

- Jeg har oplevet noget lignende før, og det er utroligt svært at komme til livs. Så det er dejligt, at politiet ser alvorligt på det, siger han.